11. schôdza NR SR - 15.deň - A. dopoludnia
Dátum: 2012-12-19
Poslanec: Simon, Zsolt (MOST-HÍD)
Druh vystúpenia: Vystúpenie v rozprave

54. Vážená pani predsedajúca, vážený pán minister, kolegyne a kolegovia, tak ako som aj písomne k tomuto materiálu, keď som vystúpil, som sa poďakoval kolegovi Hlinovi, že tento materiál sa dostal na pretras alebo na rokovanie Národnej rady. Myslím si, že patrí to sem. V tej chvíli som nevedel, že budem mať oveľa vyššiu aktuálnosť dnes prerokovať tento materiál v kontexte s tým materiálom, ktorý predkladá aj pán Malatinec, ale je to pravda. (Reakcie v pléne.) Malatinský, pravda, prepáčte. V každom prípade je treba si povedať a zopakovať niektoré skutočnosti a snaha pána kolegu Hlinu, aby bol skutočne zodpovedný potrestaný, za to sa môžem len podpísať. Tak ako som povedal, nech ktokoľvek v tejto Národnej rade rozdá alebo zabezpečí rozdať vo vláde 412-tisíc občanom potravinovú pomoc, môže zobrať skalu a hodiť do mňa alebo ak treba, tak si do mňa aj kopnúť. Prvá Ficova vláda nastavila mantinely. Nastavila mantinely, že máme zabezpečiť rozdanie 45-tisíc ton pšenice v podobe potravinovej pomoci a máme to urobiť pomocou charitatívnych organizácii, čo bolo fatálna hlúposť a blbosť. Hold, tie pravidlá, že sa vlády menili, ja nemôžem ovplyvniť. Tie pravidlá som zdedil a musel sa s nimi vysporiadať. Že som sa s nimi dokázal vysporiadať tak, že 412-tisíc ľudí dostalo túto pomoc a 88 000 nestalo pomoc, je faktom. Ale je faktom aj to, že za roky 2012 a 2013 ani jeden jediný odkázaný nedostane ani kilo múky, ani cukru, ani oleja, ani ničoho iného, aby sme im dokázali pomôcť. A keď je treba pomenovať za toho, že kto je za to zodpovedný, pán kolega Hlina, ja vám to poviem. Existuje jeden jediný človek, ktorý je za to zodpovedný, a tým je minister pôdohospodárstva pán Jahnátek, ktorý sedí vedľa mňa. Dôvod? Na rok 2012 Slovenská republika vďaka mojim rokovaniam dostala 5 mil. eur na potravinovú pomoc. Dlho sme rokovali, aby Slovenská republika z daňových peňazí daňových poplatníkov nemusela kofinancovať tento program. Pôvodne tam bolo len 114 mil. Dorokovali sme, že Európska komisia nadvihla túto čiastku na pôvodných 500 mil., tak ako po iné roky, povedala, že nie je potrebné kofinancovať. Toto zverejnila vo vestníku Európskeho spoločenstva 9. marca, deň pred parlamentnými voľbami. Do nie celého mesiaca nastúpila Ficova vláda. Takisto ako ktorákoľvek iná krajina v Európskej únii, ktorá sa zapojila do potravinovej pomoci, mal dostatočný priestor na to, aby urobil verejné obstarávanie. Stačilo zatlačiť gombík. Pán minister vtedy otáľal a bál sa prijať na seba politickú zodpovednosť. Dnes sa neštíti postaviť sa za tento rečnícky pult alebo pred médiá a kritizovať mňa za to, že som neurobil verejné obstarávanie na tento tovar. Pán minister, ale ja som od vás nezachytil ani jedno slovo, že by ste kritizovali mňa, že po páde vlády Ivety Radičovej som neurobil verejné obstarávanie na propagáciu rýb a rybičiek, ktoré ste podpísali vy za viac ako 600-tisíc eur pre televíznu spoločnosť TA3. Je to také isté verejné obstarávanie. Nebol to Robert Fico, ktorý vyhlasoval, že vláda, potom čo stratila dôveru tohto parlamentu, má svietiť a kúriť? A teraz si beriete túto zodpovednosť na seba alebo tú drzosť kritizovať za to, že mi sme pri svietení a kúrení vybavili pre túto krajinu 5 mil. eur potravinovej pomoci, ktorú ste vy nedokázali zabezpečiť jeho rozdanie? Nedokázali ste si nastaviť svoje mantinely? V tomto materiáli ste sa priamo k tomu priznali. Priznali ste sa k tomu, že pod dvoch týždňoch ste zadali pripraviť materiál na rokovanie vlády, aby vláda prijala politické rozhodnutie, či v tom programe budete pokračovať alebo nebudete pokračovať. Je to jasne zadokumentované na Úrade vlády, na stránke, 16. mája v programe vlády materiálom, ktorý ste iniciatívne nechali pripraviť vy. Pán minister, ja vám nezazlievam, že ste sa báli rozhodnúť. Ale keď ste sa nebáli prijať funkciu ministra pôdohospodárstva, tak ste sa mali týmto postojom dostatočne vysporiadať. Ja keď som nastúpil prvýkrát na tento post v roku 2002, v polovici októbra 2002, tak som, úprimne priznám, nevedel, či sa ministerské kreslo, alebo ministerstvo je alebo pije. Na trinásty deň od môjho nástupu som už rokoval s komisárom Európskej únie za to, aby sme vyrokovali lepšie podmienky, pretože celý prístupový proces, ktorý dovtedy riadil za pôdohospodárstvo minister Koncoš za SDĽ, sa končilo 12. decembra 2002. Za to, že som bol na trinásty deň rokovať v Bruseli sme dokázali pre Slovenskú republiky vyjednať viac kvóty na mlieko, viac kvóty na izoglukózu, čo je výrobný potenciál a takisto navýšiť balík peňazí na plán rozvoja vidieka o ďalších dodatočných 90 mil. eur. Teda zlepšiť východiskovú bázu Slovenskej republiky a napraviť to, čo minister za SDĽ opomenul. Pripomínam to len preto, lebo ani ja som nevedel čo to je. Ale pri tých problémoch som sa s tým musel vysporiadať. Môj predchodca mi nepovedal, že prístupový proces 12. decembra končí. Ja som vám deň pred nástupom držal tlačovku a verejne odkázal, a keď som vám odovzdal úrad, tak som vás upozorňoval na potravinovú pomoc a nutnosť jeho okamžitého riešenia. Takže keď niekto je zodpovedný za to, že v roku 2012 sa nerozdáva, tak je to súčasný minister pôdohospodárstva. A nie sú to úradníci ani Pôdohospodárskej platobnej agentúry, ani ostatných, ktorých pán minister do dvoch týždňoch každého jedného vyhodil. Ani sa ich nespýtal, že čo treba urobiť alebo čo vám leží najviac na stole, alebo čo je horúce. Ani sa s nimi nepovadil, ani sa neporozprával. Už som poukázal na to, že, dámy a páni, po Ficovej vláde, keď som nastúpil, tak riaditeľ Pôdohospodárskej agentúry, do ktorej kompetencii aj táto oblasť patrí. Odišiel po troch mesiacoch zo svojej funkcie. Nie preto, lebo by som ho nevedel nahradiť. Mal som človeka, s ktorým som Pôdohospodársku platobnú agentúru na zelenej lúke staval a vedel najviac a vie najviac o Pôdohospodárskej platobnej agentúre. Ale bolo to preto, lebo som chcel od neho všetky informácie, aby Slovenská republika nenabehla na stenu. Za to, že minister odvolal týchto ľudí mu nevyčítam. Je to jeho právomoc. Ale za to, za škody, ktoré z toho vznikli je zodpovedný jedine a jedine pán minister. A keď je treba pomenovať, tak treba pomenovať, že za to, že nie je rozdávaná potravinová pomoc za rok 2012 je zodpovedný minister pôdohospodárstva, spôsobil škodu tejto krajine v objeme 5 mil. eur. To, že tá škoda tam je, svedčí aj list Európskej komisie, ktorý v tomto materiáli pán minister na poslednej alebo predposlednej strane uvádza, kde samotná Komisia nám vytýka, že tým, že sme ustúpili od programu potravinovej pomoci na rok 2012, sme spôsobili škodu tomuto programu v objeme 5 mil. eur. Rovnaká čiastka, keď budem vychádzať z predpokladu, že tých 500 mil. je aj na rok 2013, tak zhruba rovnaký objem peňazí 5 mil. eur by dostala aj Slovenská republika na rok 2013. Prečo sme to nedostali? No preto, lebo po dvoch mesiacoch pán minister nebol schopný odovzdať žiadosť. Pán minister v tomto materiáli popisuje, že boli rokovať 31. mája, teda v posledný deň, keď to bolo treba odovzdať, boli rokovať v Bruseli. Ja si kladiem otázku: Kde boli tí ľudia, keď priamo v Bruseli posledný deň boli upozornení na to, že Slovenská republika tu ešte nemá odovzdané papiere a poklady na rok 2013? Prečo nezavolali vtedy ministrovi a povedali, že, pán minister, v tejto chvíli potrebujeme vám zaslať ešte s dnešným dátumom akýkoľvek list do Bruselu. Pán minister, môžete odpovedať na čo len chcete, ale faktom je, že za vás nie je rozdané ani kilo múky, ani cestovín, ani cukru. (Reakcia v pléne.) Pán minister, ja viem, že pre vás je to ťažké a neustále musíte vstupovať do môjho vystúpenia, ale pravdou je, že toto je skutočnosť. Nikto nemôže poprieť, že keď som bol ministrom, za pravidiel, ktoré nastavila Ficova vláda sme rozdali 412-tisíc ľuďom potravinovú pomoc. Kolegyňa Žitňanská sa tu vyjadrovala, že kde zmizla tá múka? No tá múka nikde nezmizla. Ona nikdy nebola ani vyrobená. Som o tom presvedčený. Ale to nie je problém, pretože európsky program sa môže ukončiť na úrovni 100 % úspešnosti alebo na úspešnosti 90 %, 80 %. My sme skončili teda na úspešnosti 82 %. Problém je, že tie peniaze ešte dnes, ktoré sa mali vrátiť do Bruselu, ktoré firma zložila v objeme 150 eur za každú tonu tovaru, ktorý prebral teda v objeme 1 180-tisíc eur, ešte nie je vrátená naspäť do Bruselu. Pričom je treba povedať, že pán minister v tomto materiáli sám uvádza, že ešte na dotaz mojej vlády, kým som bol ministrom, Komisia 25. mája odpovedala tým, že jediným správnym postupom je vydať rozhodnutie o prepadnutí kaucie a poslať túto kauciu naspäť. To znamená, že nech sa táto spoločnosť odvoláva, súdi sa, koľko len chce, takýchto súdnych sporov v rámci Európskej únie bolo niekoľko desiatok. Ani jedna neskočila v prospech spoločnosti, ale v prospech Európskej únie, pretože nemá nárok na túto podporu. Preto, lebo ona dostala pšenicu, mala dodať múku. Keď nedodala múku za dodanú pšenicu, musí zaplatiť. Keby to bolo inak je to trestný čin neoprávneného obohatenia. Som o tom presvedčený. To znamená, že žiadna iná možnosť neexistuje a daná zmluva sa odvoláva aj na priamo na nariadenie, že sa musia dodržať podmienky nariadenia Európskej komisie, ktorým sa to vykonáva. Preto, musím jednoznačne ešte raz zopakovať, že nie je možné vyžadovať alebo kritiku, alebo svoju zodpovednosť, lepšie povedané, prenášať na svojho predchodcu, pán minister, keď Európska komisia oznámila, že máme koľko peňazí na potravinovú pomoc, koľko peňazí na rozdávanie, koľko na prepravné náklady, deň pred parlamentnými voľbami. Od dňa parlamentných volieb, teda od 9. marca do 4. apríla, kým ste nastúpili, neubehlo toľko času, aby ste potom nemohli uskutočniť verejné obstarávanie tak ako v iných ostatných členských krajinách Európskej únie. Áno, v tom materiáli sú napísané otázniky, že ministerstvo nereagovalo, kvázi že som tam postavený do pozície, že sme ťahali čas, ale to ste zabudli uviesť do toho materiálu, že to bolo preto, lebo existovala, existuje súdne rozhodnutie Európskeho súdneho dvoru vo vzťahu k potravinovej pomoci, a v skutočnosti, že na tento program v roku 2011 plánované na rok 2012 bolo len 114 miliónov euro. A Európska komisia chcela od členských krajín, aby spolufinancovali, a my sme sa prihlásili podmienečne, že chceme sa zúčastniť, ale tak, že nebude to stáť daňových poplatníkov Slovenskej republiky ani jeden jediný deravý cent. Toto sme dorokovali a dostali ste na stôl 5 miliónov eur a možnosť rozdávať tým, ktorí sú najviac odkázaní. Nezvládli ste to, ale verejné obstarávanie za ten krátky čas, čo ste ministrom ste už zvládli a zvládli ste podpísať aj zmluvu so spoločnosťou TA3. Televízia, ktorá má sledovanosť 20% dostane na propagáciu rýb 640-tisíc eur, keď celkový balík po mojom znížení sa znížil na milión eur, treba povedať, že prvá Ficova vláda v pláne rozvoja vidieka na propagáciu rýb a rybičiek plánovala 2,8 milióna eura. To bol tiež dobrý biznis pre niekoho. Treba povedať, že aj tí, ktorí sú blízko SMER-u ako PENAM, sa do tohto programu na 45-tisíc ton prihlásili s ponukou 5 200 ton. Takže je možné mňa kritizovať za to, že sme verejne zvládli verejné obstarávanie tak, že na miesto 5200 ton sme dostali 20 024 ton a rozdali sme trikrát viac, než pôvodne sa plánovalo v celom v tomto programe. To že 3,5-tisíc ton sa nerozdalo, hold, musím povedať, že je mi to nesmierne ľúto. Ale v každom prípade, pán minister, keby ste v roku 2012 aj v roku 2013, ste zabezpečili pre viac ako 400-tisíc ľudí v tejto krajine, ktorí sú na to odkázaní, potravinovú pomoc, by ste urobili ešte jeden osožný krok. Tým, že my sme dali 16,5-tisíc ton múky a cestovín zadarmo na trh v Slovenskej republike, sme znížili cenu múky a cestovín na Slovenskom trhu. Keby ste tam dali ten cukor, ktorý sme tam plánovali, a nebolo to náhodou, že sme tam plánovali cukor, ale plánovali sme cukor preto, lebo cukor na Slovensku je zvyčajne drahší ako v celej Európskej únii, v ostatných členských štátoch. Pokiaľ by sa to udialo a ten cukor by sa dostalo zadarmo k občanom Slovenskej republiky, cena cukru pre každého aj pre podnikateľov, aj pre súkromníkov, fyzické osoby by, som presvedčený, že by klesla na Slovensku a tým pádom by to tlačilo na protiinflačne a pomáhalo celej ekonomike. To znamená, že tých 5 miliónov eur nielen škoda, že sme nerozdali tým, ktorí sú odkázaní, ale to má aj dopad celospoločenský. A, pán minister, je možné napísať do tohto materiálu, čo sa len chce, je možné doplniť, ako sa len chce, ale je pravdou, že len rozhodovať na základe povrchných informácii, potom vás núti k tomu, aby ste sa konfrontovali s tvrdeniami, ako prijala polícia, že trestný čin sa nestal, hoc ste to prehlasovali aj s premiérom tejto krajiny na samom začiatku, trestný čin sa nestal. Ale pravda je, že občania, ktorí na to boli odkázaní, tak tí potravinovú pomoc dostať nedostali. A preto snahu kolegu Hlinu, aby sa to vyšetrilo a pomenovalo, veľmi rád podporím. Podporím ho preto, lebo ja už dnes viem, že kto je za to skutočne zodpovedný. Je treba povedať, že to nie sú úradníci ministerstva. Nie sú to úradníci, ktorí pána ministra upozorňovali na to, že, pán minister, je najvyššia chvíľa, aby ste politicky rozhodli, či ideme verejne obstarávať, alebo odstúpime od programu. Pán minister toto politické rozhodnutie nechcel prijať. Chcel toto politické rozhodnutie preniesť na vládu Slovenskej republiky svojim iniciatívnym materiálom. Robert Fico na rokovaní vlády k tomuto bodu odkázal pánovi ministrovi, že zodpovednosť je na jeho pleciach, a odmietol prijať uznesenie k tomuto materiálu a prerušil rokovanie k tomuto materiálu a už sa k tomu viac nevrátil. Som presvedčený, že Robert Fico vie prečo. Som presvedčený, že pochopil aj z tej mojej výzvy, ktorá nasledovala po tomto materiáli, že by sa pán minister mal ospravedlniť pánovi premiérovi za to, že ho zavádzal. Asi si to naštudoval. Pravdou je, že existuje jeden jediný človek, ktorý nesie zodpovednosť, politickú zodpovednosť a tým je minister súčasnej vlády. Je treba povedať, že ja ako minister som niesol a nesiem politickú zodpovednosť a nebudem sa tomu brániť a vyvinovať sa spod toho za rok 2011, že za nastavených mantinelov prvej Ficovej vlády sme dokázali rozdať 412-tisíc ľuďom potravinovú pomoc, a koľkokrát vystúpim, toľkokrát poviem, že mi je ľúto, že tie pravidlá boli nastavené tak, že nám neumožnili dotiahnuť a rozdať aj pre tých zvyšných 88-tisíc ľudí. Ale, keď sme u toho, tak ja som v tomto materiáli opätovne, keď som prečítal, sa nedočítal jeden fakt. Pán minister aj v tomto materiáli, ale aj v materiáli, ktorý predložil do vlády, konštatuje, že zlyhala Potravinová banka Slovenska ako charitatívna organizácia. V zmluve, ktorú platobná agentúra podpísala, s potravinovou bankou sú aj sankčné mechanizmy. Pán minister, pristúpte sem a povedzte, akú sankciu ste udelili tejto organizácii, ktorá nezvládla svoju úlohu, nesplnila to, k čomu sa zmluvne zaviazala, a sľúbila, že to splní. Kedy ste im dali pokutu a akú? Ďakujem.